પરમેશ્વરે મનુષ્યને દેહ, મન અને આત્મા આપ્યા, આ ત્રણેયના યોગે મનુષ્ય જીવન વ્યવહાર ચલાવે છે. પણ મનુષ્ય જીવનની ખાસિયત તેની બુદ્ધિ છે. મનએ ચંદ્ર શાસિત છે જયારે બુદ્ધિએ બુધ શાસિત છે, મન ચંદ્રની જેમ દિવસે દિવસે બદલાય છે. મારા ગુરુજી અમને જે દિવસે જે શીખ્યા તે તે જ દિવસે કંઠસ્થ કરી લેવા કહેતા, તેઓ કહેતા કે બીજા દિવસે ચંદ્ર નક્ષત્ર બદલશે એટલે તમારા વિચારો પણ બદલાઈ જશે અને પ્રાથમિકતા પણ, માટે આજે જ આજ ચંદ્રની સ્થિતિ નક્ષત્રમાં આજનું કાર્ય કરી લેવું. જયારે જે વિચાર આવે, જે કાર્યની જરૂર જણાય ત્યારે તે જ સમયે એ કાર્ય કરી લેવું, તેમાં જ સાચી સમજદારી છે.